**Biserica sufletelor noastre**

*Gabriel Mircea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din ceara lumânărilor pentru morţi

îmi modelez în arhanghel umărul drept

din ceara lumânărilor pentru vii

îmi modelez în demon umărul stâng

mă înalţ

să-ţi aşez soarele sub sânul iubirii

femeie

dar tu te temi de dumnezeire

şi-l faci stavilă între noi

ceara pentru morţi se topeşte

morţii învie

se agaţă de gânduri

mă rotesc mereu

nici sus

nici jos

într-un cerc din vise sincopate

să trec de poartă nu pot

să cobor nu mă lasă cei vii

Doamne

ai făcut cerul atât de departe

şi iadul atât de aproape

nici de sărbători

biserica sufletelor noastre nu-i plină